Stad Arbeidarparti
Tryggleik i kvardagen - tru på framtida
Stad er ein kommune med sterke lokalsamfunn, eit mangfaldig næringsliv og store natur- og kulturverdiar. Samstundes står vi overfor krevjande val. Fleire eldre, mangel på arbeidskraft, trong kommuneøkonomi, klimaendringar og behovet for fleire innbyggjarar krev tydelege prioriteringar.
Nærmiljøet og lokalsamfunnet er rammene for liva våre. Arbeidarpartiet trur på sterke fellesskapsløysingar, fordi vi får til meir saman enn kvar for oss. Trygge menneske skaper trygge lokalsamfunn. Vi vil ha eit samfunn der vi ser kvarandre og tek vare på kvarandre, og der vi også får med dei som lett fell utanfor. Målet er at folk skal kunne bu, arbeide og leve gode liv i Stad, uavhengig av alder, inntekt og kvar i kommunen dei bur.
Programmet vårt byggjer på Stad Arbeidarparti sitt program for 2023-2027, Arbeidarpartiet sitt nasjonale program og kommunen sine utviklingsmål. Stad kommune peikar sjølv på berekraftig verdiskaping, kompetanse, demografiske endringar, utanforskap og rekruttering som sentrale utfordringar. Kommunen har vore òg er gjennom ein alvorleg økonomisk situasjon, med innmelding i ROBEK i 2025 og omfattande krav om innsparing. Det krev både økonomisk disiplin og politisk vilje til å skjerme dei viktigaste velferdstenestene. 

Våre viktigaste løfte
Stad Arbeidarparti vil:
· Sikre trygge og gode oppvekstvilkår i heile kommunen
· Styrke helse, omsorg og førebygging
· Føre ein ansvarleg økonomisk politikk
· Skape fleire heile, faste stillingar og seriøse arbeidsplassar
· Utvikle næringslivet og gjere Stad attraktivt for unge og familiar
· Kjempe for trygge vegar og betre kollektivtilbod 
· Gjennomføre ei rettferdig grøn omstilling som skaper arbeidsplassar
· Utvikle heile kommunen og ta vare på sentrum og levande bygder 


Ein trygg oppvekst
Alle barn skal bli sett, lære og oppleve meistring. Barnehagen, skulen, helsetenestene og fritidsarenaene må samarbeide om tidleg innsats. Hjelpa skal kome før utfordringane har vakse seg store.
Stad Arbeidarparti vil:
· Ha hovudfokus på kvalitet og fagleg innhald i skule og barnehage som ein grunnpillar i born si utvikling. 
· Arbeide for nok kvalifiserte lærarar, barnehagelærarar og andre fagpersonar, samt leggje til rette for etter- og vidareutdanning for tilsette
· Ha nulltoleranse for mobbing, vald, rasisme og diskriminering
· Arbeide for at skular og barnehagar har ressursar til å arbeide godt med psykisk og fysisk helse og trivsel. 
· Sørge for eit godt og likeverdig tilbod i SFO, i heile kommunen for å legge til rette for reelle valmoglegheiter for familiane. 
· Arbeide for full barnehagedekning, med mål om kontinuerleg opptak gjennom heile året.
· Sikre gode overgangar mellom barnehage, grunnskule, vidaregåande opplæring og arbeidsliv
· Utvikle inkluderande skulemiljø med rom for både praktisk og teoretisk læring
· Sikre elevane tilgang til oppdaterte læremiddel, skulebibliotek og digitale verktøy
Barn og Ungdom
Familien sin økonomi skal ikkje avgjere om barn får delta i idrett, kultur og andre fellesskap. Fritidsaktivitetar gir vennskap, meistring og betre helse.
Stad Arbeidarparti vil:
· Utvikle eit lågterskeltilbod til familiar som treng hjelp, gjennom tverrfagleg tidleg innsats 
· Styrke barneverntenesta med særleg vekt på førebyggande tiltak og tverrfagleg fokus
· Ha fokus på antimobbearbeid i alle ledd, der foreldre er viktige rollemodellar 
· Støtte opp om Ungdomsrådet og auke deira medverknad og påverknad i det politiske miljøet. 
· Framleis satse på «ung kultur møtes», UKM 
· Støtte lokale arrangement retta mot barn og ungdom 
· Halde fram med sommarjobbtilbod til 10. klassingar
· Skape politiske møtestadar for å gi ungdom reell påverknadskraft - møte elevar i skulen for å lytte til deira utfordringar og innspel. 
· Sørge for at ordningar for låginntektsfamiliar vert sett inn, slik at alle born kan vere med på minst ein fritidsaktivitet.
· Vidareutvikle ordningar for utlån av sports- og fritidsutstyr
· Støtte frivillige lag og organisasjonar som skaper aktivitet i lokalsamfunna
· Arbeide for eit godt og tilgjengeleg kulturskuletilbod
· Samarbeide med frivilligheita for å motverke einsemd og utanforskap

Helse og omsorg 
Nøkkelen til god helse er førebygging og tidleg innsats. Enkeltmenneske sitt behov må i større grad stå i sentrum for planlegging, organisering og oppbygging av tenestene. Framtidas helse- og omsorgstenester må vere prega av tilstrekkeleg personale og høg kompetanse, samtidig som det må vere økonomisk berekraftig. Vi må tenkje nytt og framtidsretta rundt fag og metodar, organisering, teknologi og samarbeid med frivillige og pårørande. Fleire eldre gjer det nødvendig å satse meir på førebygging, rehabilitering, velferdsteknologi og gode arbeidsvilkår.
Stad Arbeidarparti vil:
· Vidareutvikle ei differensiert eldreomsorg for framtida sitt behov. Fleire skal kunne bu heime lenger, mellom anna ved hjelp av velferdsteknologi og tilrettelagt bustad eller omsorgsbustad, samt ha fokus på rekruttering og stabilisering. Det skal vere attraktivt å arbeide i helse− og omsorgstenestene i Stad kommune 
· Prioritere kvalitet og kontinuitet i heimetenestene
· Sikre tilstrekkeleg kapasitet på omsorgsbustader og sjukeheimsplassar
· Bruke satsinga på pårørande mellom anna ved å anerkjenne og gje betalt for den innsatsen som vert gjort i svært mange heimar, samstundes som den faglege kompetansen er tilgjengeleg for både pasient og pårørande. 
· Ha ei enno meir gradert demensomsorg inkludert dagsenter for demente
· Vidareutvikling av Frisklivssentralen som er til stades både i Selje og på Nordfjordeid.
· Samordne hjelp til familiar som slit 
· Syte for at helsestasjonane i kommunen har ressursar til å vidareutvikle seg, med særleg fokus på psykiske helseplager hjå unge og for nybakte familiar 
· Auke fokuset og kompetansen på barn som pårørande.
· Styrke skulehelsetenesta 
· Sikre gode tenester for menneske med psykiske vanskar og menneske med nedsett funksjonsevne m.a. ved å auke satsinga på fleksibelt oppsøkande psykisk helsearbeid i samarbeid med spesialisthelsetenesta 
· Sikre kommunalt tilsette fagpersonar med særskild kompetanse på rus for å arbeide oppsøkande og førebyggande på feltet. 
· Arbeide for god fastlegedekning i heile kommunen
· Støtte pårørande gjennom informasjon, avlasting og føreseielege tenester
· Samarbeide aktivt med Helse Førde og Helse Vest om Nordfjord sjukehus, Nordfjord psykiatrisenter, BUP og ambulanseberedskap
Heiltid som hovudregel
Kommunen kan berre gi gode tenester dersom tilsette har tid, kompetanse og trygge arbeidsvilkår. Stad kommune skal vere ein attraktiv og seriøs arbeidsgivar.
Stad Arbeidarparti vil:
· Ha heiltid som hovudregel
· Redusere ufrivillig deltid og unødvendig bruk av mellombelse stillingar
· Styrke grunnbemanninga der arbeidspress og fråvær er størst
· Prioritere lærlingar og læreplassar i kommunen
· Arbeide systematisk for lågare sjukefråvær og eit inkluderande arbeidsmiljø
· Stille tydelege krav om løns- og arbeidsvilkår i kommunale kontraktar
· Arbeide for fleire tilrettelagde og varig tilrettelagde arbeidsplassar
Arbeid, næringsliv og kompetanse
Arbeid til alle er jobb nummer éin. Stad har sterke miljø innan industri, maritim og marin sektor, landbruk, handel, reiseliv, kultur og offentlege tenester. Kommunen skal vere ein løysingsorientert samarbeidspart for dei som vil skape arbeidsplassar.
Stad Arbeidarparti vil:
· Sikre føreseieleg og rask kommunal sakshandsaming for næringslivet
· Leggje til rette for næringsareal i fleire delar av kommunen
· Fremje samarbeid mellom næringsliv, kommune, skular og utdanningsmiljø
· Utvikle eit desentraliserte tilbod innan fagskule, høgare utdanning og vidareutdanning som stettar næringslivet sine behov.
· Arbeide vidare med Nordfjord Virtuelle Campus og fleksible utdanningsløp
· Styrke yrkesfaga og sikre fleire læreplassar
· Hjelpe unge inn i arbeid gjennom tett oppfølging, praksis og kvalifisering
· Arbeide for fleire statlege og regionale arbeidsplassar i Stad/Nordfjord
· Bidra til å utvikle Nordfjordeid som handelssentrum og styrke andre lokale handels- og servicesenter
· Leggje til rette for fjernarbeid og kontorfellesskap
· Arbeide for at grøn omstilling skaper arbeidsplassar og lokal verdiskaping
Fiskeri, havbruk, landbruk og matproduksjon
Primærnæringane er avgjerande for arbeidsplassar, busetjing, beredskap og mattryggleik. Dei skal ha føreseielege rammer og tilgang til nødvendig infrastruktur.
Stad Arbeidarparti vil:
· Støtte berekraftig utvikling i marin og maritim sektor
· Arbeide for at større delar av verdiskapinga frå havet blir verande lokalt
· Støtte aktive bønder og rekruttering til landbruket
· Støtte beitebruk, kulturlandskap og tiltak mot attgroing
· Bidra til klimatilpassing og redusert utslepp frå landbruket utan å svekkje matproduksjonen
· Styrke beredskapen gjennom lokal matproduksjon og robuste forsyningslinjer
Stad skipstunnel og lokale ringverknader
Stad Arbeidarparti vil:
· Arbeide for at lokale verksemder og arbeidstakarar får høve til å konkurrere om oppdrag
· Utvikle kompetanse, næringsareal og infrastruktur som utløyser ringverknader
· Planleggje for nye maritime, marine og reiselivsrelaterte verksemder
· Sikre at kommunen er førebudd på både anleggsperioden og den langsiktige utviklinga

Bustader og attraktive lokalsamfunn
Skal Stad vekse, må fleire kunne finne ein eigna bustad. Unge, barnefamiliar, eldre og rekrutterte arbeidstakarar har ulike behov.
Stad Arbeidarparti vil:
· Utarbeide ein aktiv bustadpolitikk for heile kommunen der ein planlegg bustader, transport og kommunale tenester i samanheng
· Leggje til rette for byggeklare tomter og varierte bustadtypar
· Samarbeide med private og ideelle aktørar om fleire utleigebustader
· Hjelpe førstegangsetablerarar gjennom kommunale og statlege ordningar
· Stimulere til bustadbygging i bygdene
· Utvikle attraktive sentrum og møteplassar på Nordfjordeid, i Selje, Leikanger og i dei andre lokalsamfunna
· Sikre universell utforming av offentlege bygg og uteområde

Samferdsle, kommunikasjon og infrastruktur
Trygge samband bind kommunen saman. Folk og næringsliv skal kunne stole på at dei kjem fram, også under krevjande forhold.
Stad Arbeidarparti vil:
· Prioritere trafikksikring og vedlikehald av kommunale vegar
· Arbeide aktivt for å auka dei økonomiske rammene til rassikring og vedlikehalde av vegnettet. 
· Prioritere punktutbetringar på særleg farlege og sårbare strekningar som fylkesvegane 620 og 618, samt rassikring av fylkesveg 6774 Navelsaker. 
· Arbeide vidare for utbygging av gang- og sykkelvegar, særleg langs skulevegar
· Arbeide for eit kollektivtilbod som er tilpassa arbeid, skule, helseavtalar og fritidsaktivitetar
· Utvikle fleksible transportordningar i område med få passasjerar
· Sikre gode ferje- og hurtigbåtsamband
· Planleggje for fleire ladepunkt og utsleppsfrie transportløysingar
· Styrke vintervedlikehald og beredskap på utsette strekningar
· Arbeide for skuleskyss som legg opp til at ungdomane kan bu heime i så stor grad som råd.

Kultur, idrett og frivilligheit
Kultur og frivilligheit skaper identitet, fellesskap og livskvalitet. Eit godt kultur- og fritidstilbod gjer kommunen meir attraktiv for både innbyggjarar og tilflyttarar. Gjennom frivillig arbeid skaper vi møteplassar for folk frå alle deler av lokalsamfunnet, vi utviklar fellesskap og vi lærer av kvarandre. Lokalt kultur− og idrettsliv, er med å sikre integrering og utjamning av sosiale forskjellar. Idrett og fysisk aktivitet gjev sunne barn og vaksne, og god folkehelse. Vi vil satse på gode og tilgjengelege kultur- og idretts-anlegg, både utandørs og innandørs, men det er også viktig å stimulere til å bruke naturen vi har i kommunen−
Stad Arbeidarparti vil:
· Gi føreseielege vilkår til frivillige lag og organisasjonar
· Sikre gode bibliotek som opne møteplassar og kunnskapsarenaer
· Støtte kulturskulen og arbeide for låge tersklar for deltaking
· Vidareutvikle Selja kloster, Sagastad, Norsk Fjordhestsenter og andre kultur- og reiselivsmål
· Støtte idrettsanlegg og nærmiljøanlegg ut frå dokumenterte behov og økonomisk berekraft
· Styrke samarbeidet mellom kommunen, frivilligheita og næringslivet
· Bruke kultur aktivt i folkehelsearbeid og inkludering
· Legge til rette for merking av fleire turstiar, og lett tilgjengelege turkart 
· Vidareutvikle nettsider som til dømes "HjarteStad” med lett tilgjengeleg oversikt over tilbod og aktivitetar i dei ulike bygdelaga
· Vidareutvikle Stad som leiande kulturkommune på Nordvestlandet
· Utvikle det kommunale rettleiingstilbodet for å styrke innbyggjarane sin digitale kompetanse, slik at alle har ein moglegheit til å delta i det digitale samfunnet.
· Redusere halleige for barn/unge
Klima, natur og beredskap
Klimapolitikken skal kutte utslepp, verne natur og skape nye arbeidsplassar. Tiltaka må vere sosialt rettferdige og ta omsyn til folk i både sentrum og bygder.
Stad Arbeidarparti vil:
· Setje mål for utsleppskutt i kommunal verksemd og rapportere ope om resultata
· Velje klimavennlege løysingar ved bygging, rehabilitering og innkjøp
· Ta vare på naturmangfald, matjord og viktige friluftsområde
· Føre ein arealpolitikk som reduserer unødvendig nedbygging av natur
· Sikre at nye klimatiltak blir vurderte opp mot natur, lokalsamfunn og lokal verdiskaping
· Stimulere til auka fokus på sirkulær økonomi (reparasjon og gjenbruk), som til dømes gratisbutikk på frivilligsentralen.
· Styrke eigenberedskap, reservekraft og trygg vassforsyning
· Samarbeide med innbyggjarar, næringsliv og frivillige beredskapsorganisasjonar
· Stille krav om at grøn omstilling skal vere rettferdig og skape lokale arbeidsplassar

Kraft og energiproduksjon
Tilgang på nok kraft, eit sterkare straumnett og føreseielege energiprisar er avgjerande for arbeidsplassar, busetjing og grøn omstilling. Stad har ressursar som kan gi meir lokal energiproduksjon, men utbygging må skje med lokal demokratisk kontroll, respekt for naturen og tydelege krav om lokal verdiskaping. Nye større inngrep skal vurderast grundig og samla, ikkje prosjekt for prosjekt utan oversikt over konsekvensane.
Stad Arbeidarparti vil:
· Gjennom planverket kartleggje framtidige kraftressursar i Stad kommune.
· Bidra til at fleire kan nytte seg av Fjordvarme, og arbeide aktivt for at ENOVA vert ein støttespelar for å få dette til.

Cruiseturisme som skaper lokale verdiar
Cruiseturismen på Nordfjordeid bidreg til aktivitet, arbeidsplassar og kundegrunnlag for handel, kultur og reiseliv. Samstundes fører trafikken med seg utslepp, press på infrastruktur og kostnader for lokalsamfunnet. Stad Arbeidarparti vil ha ein styrt og berekraftig cruiseturisme, der verdiskapinga blir større, utsleppa lågare og innbyggjarane blir tekne med på råd. Målet skal ikkje vere flest mogleg passasjerar, men størst mogleg lokal nytte innanfor det naturen og lokalsamfunnet toler. Kommunen har starta arbeidet med ein eigen cruisestrategi, og denne må byggje på eit ope kunnskapsgrunnlag og tydelege mål. 
Stad Arbeidarparti vil:
· Vedta og følgje opp ein heilskapleg cruisestrategi for Stad
· Setje mål for lokal verdiskaping, utsleppsreduksjon og innbyggjartilfredsheit
· Kartleggje kor mange samtidige skip og passasjerar lokalsamfunnet, vegane og reisemåla toler
· Stille krav om bruk av landstraum når infrastrukturen er tilgjengeleg

Ein ansvarleg kommuneøkonomi
Gode velferdstenester krev orden i økonomien. Stad kommune har vore i ROBEK og må byggje opp økonomisk handlefridom over tid. Kommunen sitt budsjettframlegg for 2026 tok sikte på balanse og utmelding frå registeret, men viste samstundes kor krevjande situasjonen var. 
Stad Arbeidarparti vil:
· Vedta realistiske budsjett der varige utgifter har varig finansiering
· Prioritere lovpålagde tenester og tidleg innsats
· Byggje opp disposisjonsfondet og redusere økonomisk sårbarheit
· Styre investeringane etter behov, gjennomføringsevne og framtidige driftskostnader
· Hente ut gevinstar frå betre organisering, digitalisering, innkjøp og samarbeid
· Unngå flate kutt som rammar sårbare grupper og førstelinja tilfeldig
· Vere opne om konsekvensane når tenester må endrast
· Arbeide for at staten gir kommunane føreseielege inntekter og fullfinansierer nye oppgåver
· Bruke eigedom og bygg effektivt
Eigedomsskatt
I ei tid der det er press på folk sin privatøkonomi ønskjer ikkje Stad Arbeidarparti å auke promillesatsen på eigedomsskatt for private husstandar. 
Demokrati, openheit og tillit
Innbyggjarane skal bli høyrde mellom vala, ikkje berre på valdagen. Store avgjerder må byggje på kunnskap, openheit og reell medverknad.
Stad Arbeidarparti vil:
· Publisere lett forståelege saksframlegg og økonomiske oversikter
· Leggje til rette for tidleg innbyggjarmedverknad
· Gjennomføre folkemøte og opne temamøte i ulike delar av kommunen
· Svare raskt og respektfullt på spørsmål frå innbyggjarane
· Involvere tilsette og tillitsvalde tidleg i omstillingsprosessar
Slik skal vi prioritere
Stad Arbeidarparti skal ikkje love alt til alle. Nye tiltak må vurderast ut frå:
1. Om dei styrker grunnleggjande velferd og tryggleik
2. Om dei førebyggjer større problem og kostnader
3. Om dei bidreg til arbeid, busetjing og lokal verdiskaping
4. Om dei reduserer ulikskap
5. Om dei er økonomisk og miljømessig berekraftige
6. Om dei kjem heile kommunen til gode
Vi vil samarbeide breitt for å finne gode løysingar, men vere tydelege på retninga: sterke fellesskap, arbeid til alle, mindre ulikskap og utvikling i heile Stad.


